b'\n_START_ARTICLE_\nEvgheni Zamiatin\n_START_SECTION_\nVia\xc8\x9ba\n_START_PARAGRAPH_\nZamiatin s-a n\xc4\x83scut la Lebedian, la 300\xc2\xa0km sud de Moscova. Tat\xc4\x83l lui a fost preot ortodox \xc8\x99i \xc3\xaenv\xc4\x83\xc8\x9b\xc4\x83tor, iar mama a fost muzician. E posibil s\xc4\x83 fi avut sinestezie, c\xc4\x83ci asocia diferite caracteristici literelor \xc8\x99i sunetelor. De exemplu, vedea litera "L" ca av\xc3\xa2nd culoarea albastru deschis.  A studiat ingineria naval\xc4\x83 la Sankt Petersburg din 1902 p\xc3\xa2n\xc4\x83 \xc3\xaen 1908, timp \xc3\xaen care s-a al\xc4\x83turat bol\xc8\x99evicilor. A fost arestat \xc3\xaen timpul Revolu\xc8\x9biei ruse din 1905 \xc8\x99i exilat, dar a revenit la Sankt Petersburg, unde a tr\xc4\x83it ilegal \xc3\xaenainte de a se muta \xc3\xaen Finlanda \xc3\xaen 1906, pentru a-\xc8\x99i termina studiile. Dup\xc4\x83 revenirea \xc3\xaen Rusia, a \xc3\xaenceput s\xc4\x83 scrie fic\xc8\x9biuni ca hobby. A fost arestat \xc8\x99i exilat a doua oar\xc4\x83 \xc3\xaen 1911, dar a fost amnistiat \xc3\xaen 1913. Satira vie\xc8\x9bii dintr-un mic ora\xc8\x99 rus, prezent\xc4\x83 \xc3\xaen cartea lui \xd0\xa3\xd0\xb5\xd0\xb7\xd0\xb4\xd0\xbd\xd0\xbe\xd0\xb5 i-a adus o oarecare faim\xc4\x83. Anul urm\xc4\x83tor a f\xc4\x83cut acela\xc8\x99i lucru cu via\xc8\x9ba militar\xc4\x83 \xc3\xaen  \xd0\x9d\xd0\xb0 \xd0\xba\xd1\x83\xd0\xbb\xd0\xb8\xd1\x87\xd0\xba\xd0\xb0\xd1\x85. A continuat s\xc4\x83 contribuie cu articole la diverse ziare socialiste.  Dup\xc4\x83 absolvirea studiilor de inginer naval, \xc8\x99i-a desf\xc4\x83\xc8\x99urat activitatea profesional\xc4\x83 \xc3\xaen \xc8\x9bar\xc4\x83 \xc8\x99i \xc3\xaen str\xc4\x83in\xc4\x83tate. \xc3\x8en 1916 a fost trimis \xc3\xaen Anglia pentru a superviza construirea sp\xc4\x83rg\xc4\x83toarelor de ghea\xc8\x9b\xc4\x83 de la \xc8\x99antierele navale din Walker \xc8\x99i Wallsend, \xc3\xaen acea perioad\xc4\x83 locuind la Newcastle upon Tyne. El a satirizat stilul de via\xc8\x9b\xc4\x83 englez \xc3\xaen dou\xc4\x83 c\xc4\x83r\xc8\x9bi publicate dup\xc4\x83 revenirea \xc3\xaen Rusia, la sf\xc3\xa2r\xc8\x99itul anului 1917._NEWLINE_Zamiatin a sprijinit Revolu\xc8\x9bia din Octombrie, dar s-a opus sistemului de cenzur\xc4\x83 de sub bol\xc8\x99evici. Dup\xc4\x83 revolu\xc8\x9bie a editat c\xc3\xa2teva jurnale, note de c\xc4\x83l\xc4\x83torie \xc8\x99i a editat traduceri ruse\xc8\x99ti dup\xc4\x83 operele lui Jack London, O. Henry, H. G. Wells \xc8\x99i al\xc8\x9bii._NEWLINE_Scrierile sale au \xc3\xaenceput s\xc4\x83 fie tot mai critice la adresa regimului, aceast\xc4\x83 atitudine f\xc4\x83c\xc3\xa2ndu-l s\xc4\x83 nu mai fie agreat de noul regim \xc3\xaencep\xc3\xa2nd din 1920. \xc3\x8en cele din urm\xc4\x83, c\xc4\x83r\xc8\x9bile sale au fost interzise, iar lui nu i s-a mai permis s\xc4\x83 publice, mai ales dup\xc4\x83 apari\xc8\x9bia romanului Noi \xc3\xaentr-un jurnal al emigran\xc8\x9bilor ru\xc8\x99i, \xc3\xaen 1927. Romanul, de\xc8\x99i este \xc3\xaen principal o satir\xc4\x83 la adresa totalitarismului perceput de autor \xc3\xaen Uniunea Sovietic\xc4\x83, este semnificativ din mai multe puncte de vedere. Poate fi privit ca (1) o polemic\xc4\x83 a socialismului \xc8\x99tiin\xc8\x9bific optimist al lui H. G. Wells ale c\xc4\x83rui opere au fost publicate anterior de Zamiatin \xc8\x99i a odelor eroice ale poe\xc8\x9bilor proletari ru\xc8\x99i, (2) un exemplu al teoriei expresioniste \xc8\x99i (3) o ilustrare a teoriei arhetipale a lui Carl Jung aplicat\xc4\x83 literaturii. George Orwell credea c\xc4\x83 Minunata lume nou\xc4\x83, publicat\xc4\x83 \xc3\xaen 1932 de lui Aldous Huxley, se bazeaz\xc4\x83 \xc3\xaen parte pe Noi. Totu\xc8\x99i, \xc3\xaentr-o scrisoare trimis\xc4\x83 \xc3\xaen 1962 lui Christopher Collins, Huxley spune c\xc4\x83 a scris Minunata lume nou\xc4\x83 ca reac\xc8\x9bie la utopiile lui H.G. Wells, mult \xc3\xaenainte de a auzi despre \xd0\x9c\xd1\x8b.  Conform afirma\xc8\x9biilor traduc\xc4\x83toarei romanului Noi, Natasha Randall, Orwell era de p\xc4\x83rere c\xc4\x83 Huxley minte. _NEWLINE_Kurt Vonnegut spunea c\xc4\x83, la scrierea c\xc4\x83r\xc8\x9bii Pianul mecanic (1952), "a folosit cu mult entuziasm ac\xc8\x9biunea c\xc4\x83r\xc8\x9bii Minunata lume nou\xc4\x83, a c\xc4\x83rei ac\xc8\x9biune folosise cu mult entuziasm cartea lui Evgheni Zamiatin Noi"._NEWLINE_\xc3\x8en afar\xc4\x83 de Noi, Zamiatin a mai scris o serie de povestiri sub form\xc4\x83 de basm, pe post de satire ale Uniunii Sovietice, cum ar fi cea \xc3\xaen care un primar hot\xc4\x83r\xc4\x83\xc8\x99te c\xc4\x83, pentru a-i face pe to\xc8\x9bi ferici\xc8\x9bi, e nevoie s\xc4\x83 \xc3\xaei fac\xc4\x83 pe to\xc8\x9bi egali. Astfel, \xc3\xaei va for\xc8\x9ba pe to\xc8\x9bi (inclusiv pe el) s\xc4\x83 tr\xc4\x83iasc\xc4\x83 \xc3\xaen bar\xc4\x83ci mari, apoi s\xc4\x83 se rad\xc4\x83 pe cap pentru a fi la fel de chelio\xc8\x99i \xc8\x99i, \xc3\xaen cele din urm\xc4\x83, s\xc4\x83 devin\xc4\x83 to\xc8\x9bi retarda\xc8\x9bi mental, pentru a egaliza inteligen\xc8\x9ba \xc3\xaen jos. Aceast\xc4\x83 idee este foarte asem\xc4\x83n\xc4\x83toare cu The New Utopia (1891) de Jerome K. Jerome, ale c\xc4\x83rui opere complete fuseser\xc4\x83 publicate \xc3\xaen trei r\xc3\xa2nduri \xc3\xaen Rusia \xc3\xaenainte de 1917. La r\xc3\xa2ndul s\xc4\x83u, povestirea lui Kurt Vonnegut "Harrison Bergeron" (1961) seam\xc4\x83n\xc4\x83 mult cu basmul lui Zamiatin._NEWLINE_\xc3\x8en cele din urm\xc4\x83, Iosif Vissarionovici Stalin i-a permis lui Zamiatin s\xc4\x83 p\xc4\x83r\xc4\x83seasc\xc4\x83 Uniunea Sovietic\xc4\x83 \xc3\xaen 1931, la interven\xc8\x9bia lui Maxim Gorki. S-a stabilit la Paris \xc3\xaempreun\xc4\x83 cu so\xc8\x9bia, unde a murit \xc3\xaen 1937 \xc3\xaen urma unui infarct. \xc3\x8en perioada petrecut\xc4\x83 \xc3\xaen Fran\xc8\x9ba, a colaborat cu Jean Renoir la scenariul filmului s\xc4\x83u Les Bas-fonds. Zamiatin e \xc3\xaengropat \xc3\xaen Thiais, France, \xc3\xaen cimitirul de pe Rue de Stalingrad._NEWLINE_Americanul Max Eastman descrie cariera lui Zamiatin \xc3\xaentr-un capitol intitulat "The Framing of Zamyatin" al c\xc4\x83r\xc8\x9bii sale din 1934 Artists in Uniform.'